緣識  其三七
作者：宋太宗
朝代：宋

paragraphs: 忙即但忙，閑即便閑。
無爲之見，與道相關。
言雖鄙俚，勿生謗毀。
利他何疑，嗔乃興喜。
善惡萬端，古今如此。
非善稱君，非過稱己。
道大幽玄，世使如然。
君臨宇宙，輔弼須賢。
求之不見，形表影連。
論而非細，我慙知媿。
救世心勞，方便之智。
短又何難，長又何易。
真實語言，勿將爲戲。